Diversi pajjiżi madwar id-dinja qed jirrappurtaw żieda fil-każijiet ta’ vjolenza domestika, hekk kif ħafna familji qed ikunu magħluqa ġewwa biex josservaw ir-regoli tal-kwarantina b’rabta mal-imxija tal-Covid-19. Fir-Renju Unit, persuni jistgħu joħorġu minn darhom biex ifittxu l-għajnuna, jekk ikunu qed isofru l-abbuż f’darhom. Dan qalitu l-Home Secretary Priti Patel, wara li l-Pulizija Ingliża wissiet li l-kwarantina se tolqot ħażin vittmi tal-vjolenza domestika. Patel qalet lill-vittmi li mhumiex minsija, waqt li wissiet lil min jabbuża li mhuwiex se jgħaddiha lixxa. Fil-Brażil, qed tiġi rrappurtata żieda ta’ kważi 50% fir-reati ta’ vjolenza domestika, waqt li pajjiżi u reġjuni oħra, bħal Ċipru u l-Katalunja, raw żieda ta’ bejn 20% u 30%. Il-Ġermanja, l-Italja, il-Greċja u ċ-Ċina wkoll irrapportaw żieda ġenerali fil-każijiet.